"El cobora de pe Mont Blanc, pe care îl escaladase împreună cu o altă persoană", a declarat pentru AFP locotenentul Pelisson, din cadrul Plutonului de jandarmerie de munte de la Chamonix. El a precizat că alpinistul a căzut de la peste 600 de metri de pe Dome du Gouter, unul dintre punctele traseului clasic de ascensiune, şi că trupul a ajuns într-o crevasă.

Alarma a fost dată de un ghid care se afla în refugiul de pe vârful Gouter şi care l-a văzut căzând. Trupul neînsufleţit al românului a fost scos din crevasă şi adus în vale, în timp ce autorităţile consulare au fost anunţate.

Există mai multe itinerarii pentru cucerirea Mont Blanc, dar pe calea clasică – care include Tete Rousse şi vârful Gouter – şi-au găsit sfârşitul în acest an 11 persoane, care au murit între 15 iunie şi 15 septembrie, potrivit lt. Pelisson.